text: Атанас Славов: Настояваме за многонационален съюзнически контингент в България | Да, България
  Атанас Славов: Настояваме за многонационален съюзнически контингент в България
  "Демократична България" ясно ще заяви в коалиционен формат, че настоява да бъде разположен многонационален съюзнически контингент България наред с изграждането на батальонна бойна група. Това каза народният представител Атанас Славов пред БНТ.
  "Ние настояваме да има съюзнически контингент в България, за да покаже много ясно, че съюзът НАТО е единен и че съюзът НАТО би изпълнил ангажиментите си, ако се наложи. И това е много ясно послание за българското общество", заяви той в предаването "Денят започва".
  "По източния фланг на НАТО България има 200 съюзнически части, 200 човека американци. Като започнем от Естония, минем през Полша, Румъния. Има хиляди. Има няколко хиляди в Полша, над хиляда в Румъния", добави той.
  Депутатът припомни и за близостта на българското общество до този конфликт, но заяви, че с излизането на вчерашната декларация стана ясна и позицията на институциите.
  "Българският парламент не е разделен за Украйна. Декларацията, която гласувахме беше подкрепена в отделни свои части от всички политически партии", каза Славов, който е и член на парламентарната комисия по отбрана.
  Славов е категоричен, че България като член на ЕС и НАТО не може да остане встрани от процеса със санкциите. Депутатът беше част от работната група, която изготви декларацията и припомни, че в нея ясно и категорично се изявява позицията за налагане на санкции.
  "И Европейският съюз, и САЩ, нашите съюзници обявиха, че налагат санкции. Българският парламент не може да остане встрани от този процес. Така че бих казал, че с огромно мнозинство, почти абсолютно мнозинство в парламента се одобри декларацията. Което е един силен сигнал и за българското правителство да отстоява българската позиция в съответните формати съюзнически в които участваме", каза той.
  Атанас Славов заяви, че очаква българските политици да са на висотата на своята отговорност и да не раздухват допълнително страховете на гражданите.
  "Категорично има война. Очевидно е, че има агресивни военни действия. Категорично е, че има нападения върху цялата територия на страната – от западните провинции до най-източните области", допълни Славов като припомни, че със санкции и международна реакция става ясно как западната общност е окачествила тези действия.